Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: A rádiózásról és televíziózásról szóló 1996. évi I. törvényben kitűzött öt országos rádió, három földi és két
Paragraph Index: 1095

3. Felkészülés az Európai Unióhoz való csatlakozásra Az EU csatlakozásra való felkészülés során meg kell teremteni azokat a feltételeket, amelyek csatlakozásunkat a lehető legnagyobb mértékben zökkenő mentessé teszik. Ezekre a hírközléspolitika különböző fejezeteiben utalás történt. A hírközlési ágazat a nemzetgazdaság több szektorához képest kedvezőbb helyzetben van, mivel a szabályozás, illetve jogharmonizáció terén idejében megkezdett és eddig elvégzett munka eredményeként csatlakozásunk feltételei többnyire teljesültek, illetve a teljes jogharmonizáció a csatlakozásig megvalósítható. A szolgáltatások színvonala és az infrastruktúra állapota az EU normáknak lényegében megfelel, az egész ágazat versenyképessége jó. A csatlakozást előkészítő tárgyalások során arra kell törekedni, hogy az egyetemes szolgáltatási kötelezettség tekintetében a nemzeti sajátosságainknak megfelelő és az ország teherbíró képességével összhangban álló szolgáltatási kört és feltételeket definiáljunk. Fontos teendő a díjrendszer EU által is elvárt reformja és a költségalapú díjrendszer bevezetése 2002-ig, ami hosszabb távon magyar érdek is. Törekedni kell a kutatás-fejlesztés és a postai ágazat — most alakuló EU normáihoz — való felzárkózást segítő fejlesztésekhez EU alapokból történő támogatások elnyerésére. Függelék Hírközlési Stratégia A magyar hírközlési ágazat fejlesztésének stratégiája mindazon hosszabb távra is kiható állami intézkedések összességét tartalmazza, melyek az 1998—2005 közötti időszakot átölelő Hírközléspolitikában megfogalmazott elvek és célkitűzések gyakorlatba ültetését, illetve megvalósítását szolgálják. Meghatározza a távközlés és postai szolgáltatások technológiájának, infrastruktúrájának, integrációjának, tulajdonosi és piaci szerkezetének, intézményi hátterének, valamint szabályozási környezetének fejlesztésével kapcsolatos állami feladatokat, a végrehajtáshoz szükséges forrásigényeket 1998. évi árakon, a globális és ezen belül különösképpen az európai uniós nemzetközi együttműködésben való részvétel bővüléséből adódó teendőket, illetve a mindezek létjogosultságát megadó fő kötelezettséget, a társadalom széles körű igényeinek kielégítését.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes